Document ID: /roh_data/filtered/fineweb-2-filterrobots_roh.jsonl.gz/3084

L'iniziativa lantschada dal commember dal parlament da Cuira senza partida Beath Nay (anteriuramain PPS) è gartegiada. 62.5% da las vischinas e dals vischins da Cuira èn da l'avis che las pajas dals singuls cussegliers da la citad da Cuira na dastga betg surpassar ils 200'000 respectiv 230'000 francs per il president da la citad. Quai munta ina reducziun da paja da 20%, cunquai ch'il livel actual è tar 250'000 fin 260'000 francs ad onn.
Duess l'administraziun da la citad era survegnir pli pauc paja?
Tenor il president frestgamain reelegì Urs Marti duessan uss era las pajas en l'administraziun da la citad vegnir reducidas. Betg da quai avis è il collega en la regenza da Cuira Tom Leibundgut: Be il cussegl da la citad duai survegnir pli pauca paja. Quai di era l'iniziant Beath Nay.
Uss èsi uschia, che divers emploiads han dapli paja ch'il Cussegl da la citad. A lunga vista n'è quai betg giustifitgà.
Tut auter en il parlament communal
La decisiun dal parlament en chaussa era autra: Cun 17 cunter 21 vuschs avevan las cusseglieras communalas ed ils cussegliers communals decidì da recumandar a la populaziun da refusar l'iniziativa. Mo la fracziun da la Partida populara svizra (PPS) en il parlament da Cuira aveva votà per l'iniziativa.
L'iniziativa era vegnida inoltrada cun 802 suttascripziuns.
RR novitads 18:00